b"\n_START_ARTICLE_\nMga Basang Sisiw\n_START_SECTION_\nBuod ng kuwento\n_START_PARAGRAPH_\nKahit sa mga madidilim na sandali, masisilayan pa rin ang sinag ng pag-asa basta't magkakasama ang mga basang sisiw sa anumang pagsubok ng buhay._NEWLINE_Kapwa laki sa ampunan sina Froilan (Raymond Bagatsing) at Olivia (Lani Mercado). Pareho silang ulila sa tunay nilang mga magulang. Sa ampunan, sabay nilang pinangarap na sana balang araw ay magkaroon sila ng maganda at buong pamilya\xe2\x80\xa6 Lumipas ang maraming panahon, natupad ang kanilang pangarap. Nagkatuluyan sina Froilan at Olivia, ngayon ay 15 taon na silang kasal at biniyayaan ng limang magagandang anak na sina Faye (Bianca Umali), Justin (Renz Valerio), Shine (Kimberly Faye), Cha (Hershey Garcia) at Mickey (Miko Zarsadias)._NEWLINE_Dahil maraming anak, doble kayod si Froilan para maibigay hindi lamang ang pangangailangan ng mga bata, kundi maging ang mga luho nila. Madalas nila itong pagtalunan ni Olivia. Nakakita ng isang kaibigan at kakampi si Olivia kay Vicky (Maxene Magalona). Wala siyang kamalay-malay na isang kaaway pala ang tingin ni Vicky kay Olivia, dahil naiinggit siya dito at may gusto siya kay Froilan._NEWLINE_Nang umuwing lasing ay aakitin ni Vicky si Froilan at may mangyayari sa kanila. Mabibisto ni Olivia ang nangyari kina Vicky at Froilan._NEWLINE_Lilipad ang mag-iina sa probinsiya ngunit babagsak ang eroplanong sinasakyan nila sa dagat. Mawawalay si Olivia sa mga anak niya. Maliligtas naman ng rescue team ang mga bata at madadala sa ospital._NEWLINE_Magiging miserable si Froilan sa pagkawala ni Olivia. Para namang nawalan ng pakpak ang mga bata sa pagkawala ng kanilang ina. Tanging si Froilan na lang ang masasandalan nila ngunit magkakasakit pa ito at mababaldado._NEWLINE_Aalagaan ni Vicky si Froilan na parang isang asawa, pilit din siyang magpapaka-ina din sa mga bata kahit inis siya sa mga ito. Siya ngayon ang may hawak sa yaman ng mga bata kaya hindi siya maaaring suwayin ng mga ito._NEWLINE_Hanggang sa lalayas ang magkakapatid at mapipilitang tumira sa kalsada na parang mga palubi. Ibang-iba sa kinagisnan nilang buhay na marangya at maginhawa._NEWLINE_Ano kaya ang nag-aabang na kapalaran sa limang magkakapatid ngayong sila na lang ang magkakasama?_NEWLINE_Ano ang mga gagawin ni Vicky upang mapanatiling hawak si Froilan at ang yaman ng pamilya?_NEWLINE_Mabubuo pa kaya ang pamilyang sinira ng isang pagkakamali?"